b'\n_START_ARTICLE_\nTrippendals Galge\n_START_PARAGRAPH_\nTrippendals Galge var Sm\xc3\xb8rum Herreds rettersted (henretningsplads) og l\xc3\xa5 i skellet mellem Hersted\xc3\xb8ster og_NEWLINE_Herstedvester sogne og placeret p\xc3\xa5 en flad, \xc3\xa5ben mark lige op til den gamle landevej mellem K\xc3\xb8benhavn og Roskilde. Galgen l\xc3\xa5 hvor Albertslund Rideklub nu har til huse. Retterstedet l\xc3\xa5 der i 1680, men sandsynligvis er det taget i anvendelse allerede i slutningen af 1500-tallet i forbindelse med att tingstedet blev anlagt omkring 1577. _NEWLINE_Trippen betyder treben, og galgen har derfor nok v\xc3\xa6ret en trebenet konstruktion med tv\xc3\xa6rdragere foroven mellem de tre stave/ben. P\xc3\xa5 hver tv\xc3\xa6rdrager kunne man h\xc3\xa6nge to, s\xc3\xa5 der var plads til seks. Det lyder af mange, men man lod ligene h\xc3\xa6nge, til de gik i opl\xc3\xb8sning af sig selv. Og de nedfaldne stumper blev gravet ned omkring galgebakken. _NEWLINE_Henrettelserne p\xc3\xa5 Trippendal fandt ikke bare sted ved h\xc3\xa6ngning, men ogs\xc3\xa5 ved halshugning med \xc3\xb8kse, halshugning med sv\xc3\xa6rd og radbr\xc3\xa6kning med efterf\xc3\xb8lgende hjul og stejle i levende live.  Ogs\xc3\xa5 straffe der var mindre livstruende, blev udf\xc3\xb8rt p\xc3\xa5 retterstedet, s\xc3\xa5som kagstrygning, br\xc3\xa6ndem\xc3\xa6rkning og afhugning af fingre og hele h\xc3\xa6nder. _NEWLINE_Da man i 1933 lavede udgravninger til opf\xc3\xb8relse af Herstedvestersenderen et par hundrede meter \xc3\xb8st for Trippendals Galge, st\xc3\xb8dte man p\xc3\xa5 rester af skeletter, der stammede fra begravelserne p\xc3\xa5 retterstedet. Forbrydere blev nemlig, p\xc3\xa5 grund af deres ugerninger, ikke begravet i den indviede jord p\xc3\xa5 kirkeg\xc3\xa5rden. Skeletterne fra Trippendals Galge opbevares i dag p\xc3\xa5 Retsmedicinsk Institut p\xc3\xa5 Panum Instituttet._NEWLINE_Den sidste henrettelse skete i 1791. Det var en sk\xc3\xa5ning, Inger Olsdatter, der havde f\xc3\xb8dt i d\xc3\xb8lgsm\xc3\xa5l og dr\xc3\xa6bt sit barn. Hun blev id\xc3\xb8mt d\xc3\xb8dsstraf. Barnets far havde f\xc3\xa5et ben\xc3\xa5dning af Christian 7., men ben\xc3\xa5dningen n\xc3\xa5ede ikke retterstedet p\xc3\xa5 Trippendals Galge i tide til at stoppe henrettelsen._NEWLINE_Bebyggelsen Galgebakken har f\xc3\xa5et sit navn "Trippendals Galge".'